SKRIFTLIG FORESPØRGSEL E-2845/01

af Luciano Caveri (ELDR) til Kommissionen

(17. oktober 2001)

Om: Asbest

Problemet vedrørende sanering af bygninger, der indeholder materiale med asbestfibre, hvis farlighed for menneskers helbred er blevet fastslået og danner grundlag for lovgivningen i mange lande om fjernelse af asbest og placering deraf i særligt egnede lossepladser, er et vanskeligt spørgsmål i Den Europæiske Union. Hvilke foranstaltninger og forpligtelser kan man yderligere fastlægge på fællesskabsplan?

Svar afgivet på Kommissionens vegne af Margot Wallström

(6. december 2001)

Kommissionen deler det ærede medlems opfattelse af betydningen af en sikker håndtering og bortskaffelse af asbestholdige byggematerialer. Der findes en omfattende fællesskabslovgivning om asbest: Kommissionens direktiv 1999/77/EF af 26. juli 1999 om sjette tilpasning til den tekniske udvikling af bilag I til Rådets direktiv 76/769/EØF om indbyrdes tilnærmelse af medlemsstaternes administrativt eller ved lov fastsatte bestemmelser om begrænsning af markedsføring og anvendelse af visse farlige stoffer og præparater (asbest)(1) i EU senest fra den 1. januar 2005; dette direktiv omhandler dog ikke fjernelsen af asbest. Rådets direktiv 87/217/EØF af 19. marts 1987 regulerer forebyggelse af miljøforurening med asbest(2). I sidstnævnte direktiv er det fastsat, at nedrivning af bygninger, elementer og installationer, hvori der findes asbest, og bortskaffelse af asbest eller asbestholdige materialer, hvorved der afgives asbestfibre eller -støv, ikke må medføre væsentlig forurening. På grundlag af et oprindeligt forslag fra Kommissionen er asbestholdige byggematerialer endvidere for nylig blevet klassificeret som

farligt affald, og de skal dermed bortskaffes i henhold til kravene i Rådets direktiv 91/689/EØF af 12. december 1991 om farligt affald(3) fra og med 1. januar 2002. Desuden overvejer Kommissionen foranstaltninger til at fremme en selektiv nedrivning med henblik på at udskille farligt affald i byggematerialer og sørge for en sikker bortskaffelse af dette.

Hvad angår beskyttelse af arbejdstagerens sikkerhed og sundhed på arbejdspladsen findes der derudover Rådets direktiv 83/477/EØF af 19. september 1983 om beskyttelse af arbejdstagere mod farerne ved under arbejdet at være udsat for asbest (andet særdirektiv i henhold til artikel 8 i direktiv 80/1107/EØF)(4). Dette direktiv er ændret og ajourført med Rådets direktiv 91/382/EØF af 25. juni 1991(5) og Rådets direktiv 98/24/EF af 7. april 1998 om beskyttelse af arbejdstagernes sikkerhed og sundhed under arbejdet mod risici i forbindelse med kemiske agenser (fjortende særdirektiv i henhold til artikel 16, stk. 1, i direktiv 89/391/EØF)(6). Den 20. juli 2001 vedtog Kommissionen et forslag til Europa-Parlamentets og Rådets direktiv om ændring af Rådets direktiv 83/477/EØF(7), som sigter mod at styrke beskyttelsen af arbejdstagerne yderligere. Forslagets væsentligste bestemmelser omhandler strengere grænseværdier, og arbejdsgiveren pålægges at godtgøre den fornødne kompetence til at fjerne asbest og en udvidet pligt til at informere arbejdstagerne.

(1) EFT L 207 af 6.8.1999.

(2) EFT L 85 af 28.3.1987.

(3) EFT L 377 af 31.12.1991.

(4) EFT L 263 af 24.9.1983.

(5) EFT L 206 af 29.7.1991.

(6) EFT L 131 af 5.5.1998.

(7) EFT C 304 E af 30.10.2001.